
Δικηγόρος


Προς τη Δημοτική Επιτροπή
του Δήμου Ανδραβίδας – Κυλλήνης


ΘΕΜΑ: Εισήγηση επί των υπ’ αριθμ πρωτ. 10974 και 10976 από 16.09.2026 αιτήσεων των Αιρετών –Αντιδημάρχων Γεωργίου Σκλαβενίτη του Ηλία και Διονυσίου Κεκάτου του Θεοφύλακτου, για νομική υποστήριξη σε ποινική υπόθεση

Ο αιρετός - Αντιδήμαρχος του Δήμου Ανδραβίδας – Κυλλήνης, Διονύσιος Κεκάτος, εκλήθη, δυνάμει της υπ’ αριθμ πρωτ. 321/8/24-α’ Κλήσης για εξέταση, σε προκαταρκτική εξέταση κατ’ άρθρο 244 παρ. 1 ΚΠΔ, κατόπιν της με αριθμό Α2023/1512 από 20.04.2026 παραγγελίας της Εισαγγελίας Πρωτοδικών Ηλείας/ Παράλληλης Έδρας Αμαλιάδας, με σκοπό την παροχή ανωμοτί εξηγήσεων σε διενεργούμενη προκαταρκτική εξέταση, ενώπιον των αρμοδίων ανακριτικών οργάνων του Α.Τ. Ανδραβίδας - Κυλλήνης, στο πλαίσιο της ποινικής δικογραφίας με Α.Β.Μ. Α2023/1512 για το διερευνώμενο αδίκημα της παράβασης του άρθρου 259 Π.Κ. (Παράβαση Καθήκοντος), κατόπιν σχετικής μηνύσεως Ανδρέα Καρατζά του Διονυσίου, κατοίκου Λεχαινών Δήμου Ανδραβίδας – Κυλλήνης. 
Στο πλαίσιο της ίδιας δικογραφίας εκλήθη για παροχή ανωμοτί εξηγήσεων και ο Γεώργιος Σκλαβενίτης του Ηλία, αιρετός – Αντιδήμαρχος του Δήμου Ανδραβίδας – Κυλλήνης. 
Η διερευνώμενη κατηγορία αφορά παράβαση, φερόμενη ως τελεσθείσα στα Λεχαινά του Δήμου Ανδραβίδας - Κυλλήνης, την 05/08/2023, όταν τόσο ο κ. Κεκάτος όσο και ο κ. Σκλαβενίτης είχαν την ιδιότητα του αιρετού, και δη, του Αντιδημάρχου του Δήμου Ανδραβίδας – Κυλλήνης.
Ειδικότερα, σύμφωνα με την από 10.08.2023 Καταγγελία του Ανδρέα Καρατζά του Διονυσίου, διερευνάται η ευθύνη των ανωτέρω αιτούντων αιρετών – Αντιδημάρχων σε σχέση με περιστατικό που περιγράφεται ως εξής: 
«……σας ενημερώνω ότι στον Δήμο Ανδραβίδας – Κυλλήνης και συγκεκριμένα στο κέντρο των Λεχαινών υπάρχει αγέλη αδέσποτων σκύλων δύο εκ των οποίων έχουν δαγκώσει πολίτες έχοντας δοκιμάσει ανθρώπινο αίμα. 
Ειδικότερα, το προηγούμενο Σάββατο 5-8-2023 στις 8.40 το βράδυ η αγέλη των αδέσποτων σκύλων μου επιτέθηκε καθώς κινούμουν με το μηχανάκι μου και ένας σκύλος με δάγκωσε στον αριστερό μηρό. Αμέσως ανέβηκα στο αστυνομικό τμήμα και έκανα καταγγελία με ένορκη κατάθεση για το συμβάν και στη συνέχεια πήγα στο Κέντρο Υγείας της Γαστούνης για τις πρώτες βοήθειες και τη λήψη των απαραίτητων φαρμάκων (αντιτετανικός ορός και αντιβίωση).
Κατά την παρουσία μου στο αστυνομικό τμήμα Λεχαινών πληροφορήθηκα τα εξής:
α) Κάθε φορά που γίνεται ένορκη καταγγελία για δάγκωμα από αδέσποτο σκύλο το Αστυνομικό Τμήμα ενημερώνει εγγράφως τον Δήμο.
β) Υπάρχουν ήδη πριν τη δική μου καταγγελία και άλλες ένορκες καταγγελίες για τις οποίες έχει ενημερωθεί ο Δήμος.
Με βάση τα παραπάνω, ο Δήμος αν και έχει ενημερωθεί εγγράφως και επισήμως από το Αστυνομικό Τμήμα Λεχαινών για ύπαρξη αδέσποτου/των σκύλου/σκύλων οι οποίοι έχουν δαγκώσει πολίτες δεν έχει εφαρμόσει τον νόμο για την απομάκρυνση των συγκεκριμένων ζώων.
Ως κάτοικος Λεχαινών συχνάζω στην πλατεία και έχω διαπιστώσει προσωπικά συνεχείς επιθέσεις της αγέλης σε ενηλίκους με μηχανάκια και παιδιά με ποδήλατα.
Η αμέλεια/ αδράνεια / αδιαφορία του Δήμου στην εφαρμογή της νομοθεσίας μπορεί να έχει σοβαρές επιπτώσεις και στον παιδικό πληθυσμό που συχνάζει στην πλατεία των Λεχαινών…..». 

· Νομικό Πλαίσιο:

Σύμφωνα με το άρθρο 11 του Ν 4915/2022:
<<  Νομική υποστήριξη αιρετών τοπικής αυτοδιοίκησης
 1. Οι Ο.Τ.Α. υποχρεούνται να παρέχουν νομική υποστήριξη στα αιρετά τους όργανα ενώπιον των δικαστηρίων ή των δικαστικών αρχών, σε περίπτωση διενέργειας προκαταρκτικής εξέτασης ή άσκησης ποινικής δίωξης σε βάρος τους για αδικήματα που τους αποδίδεται ότι διέπραξαν κατά την ενάσκηση των καθηκόντων τους. Η ανωτέρω νομική υποστήριξη δεν παρέχεται, σε περίπτωση ποινικής δίωξης ύστερα από καταγγελία εκ μέρους δημόσιας υπηρεσίας ή ανεξάρτητης διοικητικής αρχής.
 2. Η νομική υποστήριξη αφορά είτε στη νομική εκπροσώπηση των αιρετών από πληρεξούσιο δικηγόρο που συμβάλλεται για τον ανωτέρω σκοπό με τους Ο.Τ.Α., ανά υπόθεση, είτε στη νομική εκπροσώπηση των αιρετών διά ή μετά πληρεξούσιου δικηγόρου της επιλογής τους.
 3. Η νομική υποστήριξη των αιρετών παρέχεται, μετά από αίτηση του ενδιαφερόμενου, εισήγηση του δικηγόρου ή νομικού συμβούλου που υπηρετεί στον οικείο Ο.Τ.Α. και απόφαση της Οικονομικής Επιτροπής. Αν δεν υπηρετεί δικηγόρος με πάγια έμμισθη εντολή, η εισήγηση γίνεται με ανάθεση σε δικηγόρο από την οικεία Οικονομική Επιτροπή. Σε περίπτωση θετικής απόφασης της Οικονομικής Επιτροπής, ο Ο.Τ.Α. καταβάλλει τα έξοδα στα οποία υποβάλλονται οι αιρετοί κατά την προκαταρκτική διαδικασία ή με την ιδιότητα του κατηγορουμένου. Σε περίπτωση απορριπτικής απόφασης της οικονομικής επιτροπής, τα ως άνω έξοδα καταβάλλονται, εφόσον για τις ποινικές υποθέσεις: α) εκδοθεί τελεσίδικη απόφαση, με την οποία τα ως άνω πρόσωπα κηρύσσονται αθώα ή απαλλάσσονται των κατηγοριών, ή τελεσίδικο βούλευμα δικαστικού συμβουλίου, με το οποίο παύει οριστικά η ποινική δίωξη εναντίον τους ή β) τίθεται η υπόθεση στο αρχείο. Εάν οι αιρετοί καταδικασθούν αμετάκλητα, υποχρεούνται να επιστρέψουν στον φορέα τις ως άνω δαπάνες.
 4. Στις περιπτώσεις εφαρμογής του παρόντος, τα έξοδα βαρύνουν τον προϋπολογισμό του οικείου φορέα. Το αιτούμενο ποσό δεν δύναται να υπερβαίνει το τριπλάσιο του ποσού αναφοράς κάθε διαδικαστικής πράξης ή παρεχόμενης υπηρεσίας, όπως προσδιορίζεται στους πίνακες αμοιβών του Κώδικα περί Δικηγόρων (ν. 4194/2013, Α’ 208). Η καταβολή των ανωτέρω δαπανών γίνεται, εφόσον προσκομισθούν τα νόμιμα παραστατικά.
 5. Οι διατάξεις του παρόντος εφαρμόζονται, υπό την προϋπόθεση ότι η προκαλούμενη δαπάνη έχει προβλεφθεί στους προϋπολογισμούς των οικείων φορέων.
 6. Η νομική υποστήριξη προς τους αιρετούς των Ο.Τ.Α. παρέχεται και κατόπιν της απώλειας του αξιώματός τους λόγω της καθ’ οιονδήποτε τρόπο περάτωσης της θητείας τους στον οικείο Ο.Τ.Α., για αδικήματα που τους αποδίδεται ότι διέπραξαν κατά τον χρόνο αυτής και κατά την ενάσκηση των καθηκόντων τους.>>

	Περαιτέρω, από την αυτοδιοικητική περίοδο που άρχεται την 1η.1.2024, όπου στην κείμενη νομοθεσία γίνεται αναφορά ή παραπομπή στη οικονομική επιτροπή, την επιτροπή ποιότητας ζωής και την εκτελεστική επιτροπή των δήμων, καθώς και στις αρμοδιότητες αυτών, εφεξής νοείται η δημοτική επιτροπή, η οποία ασκεί τις αρμοδιότητες αυτές. (άρθρο 74Α παρ.1 ν.3852/10, όπως προστέθηκε από το άρθρο 9 του ν.5056/23) (άρθρο 26 παρ.1 ν.5056/23) (ΥΠ.ΕΣ. εγκ.1237/94548/06.11.2023).

Επειδή σε βάρος των ανωτέρω αιρετών –Αντιδημάρχων διερευνάται κατηγορία για αδίκημα που του αποδίδεται κατά την ενάσκηση των καθηκόντων του ως αιρετών και δη, ως Αντιδημάρχων του Δήμου Ανδραβίδας - Κυλλήνης και η ποινική δίωξη εναντίον τους δεν έχει ασκηθεί μετά από καταγγελία εκ μέρους δημόσιας υπηρεσίας ή ανεξάρτητης διοικητικής αρχής, αλλά κατόπιν καταγγελίας του φερόμενου ως παθόντος, Ανδρέα Καρατζά του Διονυσίου, εμπίπτει στο πεδίο εφαρμογής της διάταξης του άρθρου 11 του Ν 4915/2022 και, ως εκ τούτου, η Επιτροπή σας δύναται να τους διορίσει πληρεξούσιο Δικηγόρο, κατ’ αποδοχή της σχετικής αίτησής τους.

Λεχαινά, 16/09/2026
Για τη Νομική Υπηρεσία


Η έμμισθη Δικηγόρος
Μαρία Ιωαν. Μπακογιάννη
